b'\n_START_ARTICLE_\nEduard Friedrich Poeppig\n_START_PARAGRAPH_\nEduard Friedrich Poeppig (16. hein\xc3\xa4kuuta 1798 Plauen \xe2\x80\x93 4. syyskuuta 1868 Wahren, l\xc3\xa4hell\xc3\xa4 Leipzigi\xc3\xa4) oli saksalainen el\xc3\xa4in- ja kasvitieteilij\xc3\xa4 sek\xc3\xa4 tutkimusmatkailija._NEWLINE_Poeppig opiskeli Leipzigin yliopistossa. H\xc3\xa4nen saatuaan l\xc3\xa4\xc3\xa4ketieteen opinnot p\xc3\xa4\xc3\xa4t\xc3\xb6kseen yliopiston rehtori l\xc3\xa4hetti h\xc3\xa4net tutkimusmatkalle Pohjois- ja Etel\xc3\xa4-Amerikkaan. Vuosina 1823\xe2\x80\x931824 h\xc3\xa4n asui Kuubassa ja 1824\xe2\x80\x931826 Pennsylvaniassa Yhdysvalloissa. 1826 (tai 1827) h\xc3\xa4n matkusti Etel\xc3\xa4-Amerikkaan ja tutki vuoteen 1832 Chilen, Perun ja Amazonin alueiden el\xc3\xa4imist\xc3\xb6\xc3\xa4 ja kasvillisuutta. Chiless\xc3\xa4 h\xc3\xa4n vietti vuodet 1826\xe2\x80\x931829._NEWLINE_Palatessaan Leipzigiin loppuvuodesta 1832 h\xc3\xa4n toi mukanaan valtavat m\xc3\xa4\xc3\xa4r\xc3\xa4t n\xc3\xa4ytteit\xc3\xa4, muun muassa noin 4\xc2\xa0000 kasvilajia. Vuonna 1833 h\xc3\xa4net asetettiin Leipzigin yliopistossa el\xc3\xa4intieteen professorin virkaan. H\xc3\xa4n hoiti virkaa kuolemaansa saakka. H\xc3\xa4n my\xc3\xb6t\xc3\xa4vaikutti tieteellisen museon perustamiseen Leipzigiin._NEWLINE_Poeppig kirjoitti useimmat Amerikkaa k\xc3\xa4sittelev\xc3\xa4t artikkelit teossarjaan "Allgemeine Encyclopaedic", jota julkaisi Ersch und Grtiber.'